<classify> BODI ya Usimamizi wa Filamu Kenya KFCB imepiga marufuku wimbo Tetema wa wanamuziki maarufu Tanzania Rayvanny na Diamond Platinumz kupigwa kwenye maeneo ambayo si baa au klabu.Ofisa Mtendaji Mkuu wa bodi hiyo, Dk Ezekiel Mutua pia ametoa amri kama hiyo kwa wimbo Wamlambez wa kundi la Sailers.Kwenye ukurasa wake kwenye mtandao wa kijamii wa twitter, Dk Mutua amesema, nyimbo hizo ni za kingono kabisa, na kwamba, zina maneno machafu na hazifai kwenye jamii.Ni marufuku kabisa kwa Tetema na Wamlambez kupigwa nje ya klabu na baa. Inatia aibu kuona hata viongozi wa kitaifa wanaimba na kucheza hadharani. Mashairi ni machafu na hayafai kwenye jamii hasa kwa watotoamesema Mutua leo kwenye ukurasa wake wa twitter.Tetema ni wimbo maarufu wa Rayvanny akimshirikisha Diamond Platinumz na hadi leo umetazamwa zaidi ya mara milioni 27 kwenye mtandao wa youtube tangu ulipowekwa huko Februari saba mwaka huu.Wamlambez ni wimbo maarufu Kenya, umeimbwa na Miracle Boy, Shalkido, Masilver, Lexxy Yung na Qoqosjuma na hadi sasa umetazamwa mara milioni 3.8 tangu Aprili tano mwaka huu.Dk Mutua ameandika kuwa hawawezi kuzifungia nyimbo lakini ni muhimu kwa jamii kufahamu kwamba nyimbo hizo ni chafu na hazifai kwa watu mchanganyiko.Zipigwe klabu kwa watu wazima tu ameandika.  <topic>: KITAIFA 